CELEX: 32011D0852
Language: lt
Date: 1323907200000
Title: 2011/852/ES: 2011 m. gruodžio 15 d. Komisijos įgyvendinimo sprendimas, kuriuo iš dalies keičiamas Komisijos sprendimas 2005/363/EB dėl gyvūnų sveikatos apsaugos priemonių prieš afrikinį kiaulių marą Sardinijoje, Italijoje (pranešta dokumentu Nr. C(2011) 9248)  Tekstas svarbus EEE

17.12.2011   
            
            
               LT
            
            
               Europos Sąjungos oficialusis leidinys
            
            
               L 335/109
            
         KOMISIJOS ĮGYVENDINIMO SPRENDIMAS
   2011 m. gruodžio 15 d.
   kuriuo iš dalies keičiamas Komisijos sprendimas 2005/363/EB dėl gyvūnų sveikatos apsaugos priemonių prieš afrikinį kiaulių marą Sardinijoje, Italijoje
   (pranešta dokumentu Nr. C(2011) 9248)
   (Tekstas svarbus EEE)
   (2011/852/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką (1), ypač į jos 9 straipsnio 4 dalį,
   atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (2), ypač į jos 10 straipsnio 4 dalį,
   atsižvelgdama į 2002 m. gruodžio 16 d. Tarybos direktyvą 2002/99/EB, nustatančią gyvūnų sveikatos taisykles, reglamentuojančias žmonėms skirtų gyvūninės kilmės produktų gamybą, perdirbimą, paskirstymą ir importą (3), ypač į jos 4 straipsnio 3 dalį,
   kadangi:
   
               (1)
            
            
               2005 m. gegužės 2 d. Komisijos sprendimas 2005/363/EB dėl gyvūnų sveikatos apsaugos priemonių prieš afrikinį kiaulių marą Sardinijoje, Italijoje (4) buvo priimtas reaguojant į pavojingą afrikinio kiaulių maro protrūkių padažnėjimą naminių ir laukinių kiaulių populiacijoje endemijos apimtoje Sardinijos saloje, Italijoje;
            
         
               (2)
            
            
               šiuo sprendimu draudžiama iš Sardinijos išvežti gyvas kiaules, jų spermą, kiaušialąstes ir embrionus, bei kiaulieną, kiaulienos produktus ir bet kuriuos kitus produktus, kuriuose yra kiaulienos;
            
         
               (3)
            
            
               tačiau pagal Direktyvos 2002/99/EB 4 straipsnio 3 dalį sprendime numatytos tam tikros leidžiančios nukrypti nuostatos, taikomos tam tikrų kiaulienos produktų, pagamintų iš kiaulių, kilusių ne iš šio sprendimo I priede apibrėžtose rizikos vietovėse esančių ir konkrečius biologinio saugumo reikalavimus atitinkančių ūkių, išvežimui;
            
         
               (4)
            
            
               per pastarąsias savaites Italija pranešė Komisijai apie septyniose iš aštuonių Sardinijos provincijų gerokai padažnėjusius ir išplitusius afrikinio kiaulių maro protrūkius, kurie taip pat pasireiškė dideliuose komerciniuose kiaulių ūkiuose;
            
         
               (5)
            
            
               dabartinė ligos raida Sardinijoje gali kelti pavojų kiaulių bandoms kituose Italijos regionuose ir kitose valstybėse narėse, atsižvelgiant į kiaulienos, kiaulienos produktų ir bet kurių kitų produktų, kuriuose yra kiaulienos, teikimą rinkai. Todėl būtina išplėsti Sprendimo 2005/363/EB I priede apibrėžtas rizikos vietoves, įtraukiant visą Sardinijos regioną. Dėl to, kadangi nebegalima įvykdyti Sprendimo 2005/363/EB 5 straipsnio 2 dalies b punkte numatytų sąlygų, panaikinama Italijai suteikta leidžianti nukrypti nuostata, kuria jai leidžiama išvežti kiaulieną iš Sardinijos į vietoves, esančias už Sardinijos ribų. Taip pat panaikinama to sprendimo 6 straipsniu suteikta leidžianti nukrypti nuostata, kuria leidžiama išvežti kiaulienos produktus ir kitus produktus, kuriuose yra kiaulienos, iš Sardinijos į vietoves, esančias už Sardinijos ribų;
            
         
               (6)
            
            
               todėl Sprendimą 2005/363/EB reikėtų atitinkamai iš dalies pakeisti;
            
         
               (7)
            
            
               šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Sprendimo 2005/363/EB I priedas pakeičiamas šio sprendimo priedo tekstu.
   2 straipsnis
   Šis sprendimas skirtas valstybėms narėms.
   
      Priimta Briuselyje 2011 m. gruodžio 15 d.
      
         
            Komisijos vardu
         
         John DALLI
         
            Komisijos narys
         
      
   
   
      (1)  OL L 395, 1989 12 30, p. 13.
   
      (2)  OL L 224, 1990 8 18, p. 29.
   
      (3)  OL L 18, 2003 1 23, p. 11.
   
      (4)  OL L 118, 2005 5 5, p. 39.
   
      PRIEDAS
      
         
            „I PRIEDAS
            Visos Sardinijos vietovės.“